Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) GARIS PANDUAN SYARIAH DALAM MEREALISASIKAN AGENDA KELESTARIAN Dr Hjh Mas Nooraini Hj Mohiddin Fakulti Syariah dan Undang-Undang Universiti Islam Sultan Sharif Ali Brunei Darussalam. Abstrak Agenda kelestarian bukanlah perkara baru di bincangkan bahkan ia merupakan isu lama yang sudah dibangkitkan cuma sahaja sejak kebelakangan ini, perkara tersebut semakin rancak di persoalkan setelah jelas impak dan kesan negatifnya terhadap kehidupan bukan sahaja terkait dengan kehidupan manusia bahkan seluruh isi alam yang saling berkaitan antara satu sama lain. Pelbagai masalah yang timbul yang mampu menggugat keutuhan dan kelangsungan mahkluk yang hidup akibat daripada ancaman krisis alam sekitar. Justeru, kajian ini akan melihat sejauhmana Syariah berperanan dalam meletakan garis panduan yang mampan dalam menangani isu ini. Metodologi penyelidikan yang diguna pakai adalah secara kualitatif deskriptif dengan menggunakan analisis kandungan sebagai kaedah penganalisisan. Analisis dilakukan dengan meneliti maklumat data sekunder terutama penulisan, jurnal, kertas kerja dan artikel yang berkaitan. Kelestarian alam sekitar bukan sekadar isu moral atau etika semata- mata, bahkan ia adalah urusan agama yang berkaitan nilai pahala dan dosa. Islam dengan kesempurnaan akidahnya, syariatnya, dan keseimbangan tuntutan akhlak dan adabnya memberikan satu penyelesaian yang terbaik dalam menangani konflik alam sekitar yang meliputi elemen kerohanian dan juga fizikal. Segala usaha untuk memelihara dan melestarikan alam sekitar ini, bertitik tolak daripada sifat mahmudah dalam diri seseorang itu antaranya sifat syukur, tidak sombong dan tidak lupa diri dengan kurniaan Allah SWT. Di samping perlunya penekanan kepada pembaikan sahsiah dan nilai-nilai kerohanian, penekanan kepada aspek fizikal juga perlu diambil kira untuk melahirkan seseorang yang menghargai alam sekelilingnya khususnya menjaga kebersihan alam sekitar yang banyak memberi manfaat. Kata kunci; Alam, Agama, Sekitar, Syariah, Pendahuluan Agenda kelestarian bukanlah perkara baru di bincangkan bahkan ia merupakan isu lama yang sudah dibangkitkan cuma sahaja sejak kebelakangan ini, perkara tersebut semakin rancak di persoalkan setelah jelas impak dan kesan negatifnya terhadap kehidupan bukan sahaja terkait dengan kehidupan manusia bahkan seluruh isi alam yang saling berkaitan antara satu sama lain. Pelbagai masalah yang timbul yang mampu menggugat keutuhan dan kelangsungan mahkluk yang hidup akibat daripada ancaman krisis alam sekitar. Islam sangat mengalakkan aspek penjagaan serta pemeliharaan alam sekitar bagi mewujudkan suasana selesa, aman dan seimbang juga dilarang untuk merosakkan alam sekitar dan apa jua yang berada di atas muka bumi ini. Sebagai khalifah dan pemegang amanah di muka bumi ini, kewujudan alam sekitar di bumi ini adalah hanya sebagai pinjaman sahaja bagi membantu 0
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) manusia menjalani kelangsungan kehidupan dengan lebih baik serta untuk membantu pembangunan kehidupan manusia. Dunia yang menjadi tempat tinggal ini adalah sementara dan medium perantaraan dalam perjalanan seseorang hamba bertemu dengan pencipta-Nya. Segala tindakan dan perbuatan yang melibatkan hubungan dengan alam sekitar mempunyai nilai pahala dan dosa yang akan dipertanggungjawabkan di akhirat kelak. Oleh yang demikian, ruang dan hamparan dunia ini hendaklah digunakan dengan sebaik-baiknya dengan menjadikan hubungan hablum minallah dan hablum minannas sebagai asas kehidupan untuk memelihara kelestarian dan kestabilan alam yang telah dianugerahkan oleh Allah. Hubungan harmoni antara Pencipta, manusia dan makhluk Allah yang lain adalah asas kukuh dalam merealisasikan kehendak syarak yang berperanan sebagai mewujudkan kebaikan (maslahah) dan menolak kemudaratan (mafsadah). Definisi Alam Sekitar Perkataan alam sekitar terbentuk dari dua kata iaitu alam dan sekitar. Menurut Kamus Dewan (2013), alam bererti dunia atau segala yang ada di langit dan dibumi. Manakla sekitar pula berasal dari kata kitar yang bermaksud sekeliling. Secara literal, alam sekitar bermaksud segala yang berada di sekeliling manusia sama ada di langit dan di bumi meskipun tidak dapat dilihat oleh mata kasar. Alam sekitar dapat dibahagikan kepada dua bentuk yang utama iaitu alam persekitaran semulajadi dan alam persekitaran buatan. Alam persekitaran semulajadi merujuk kepada segala unsur yang diciptakan oleh Allah SWT wujud di permukaan bumi yang terdiri daripada benda- benda hidup (biotik) seperti tumbuhan dan haiwan serta benda-benda mati (abiotik) seperti gunung, sungai, lautan dan sebagainya. Selain itu, alam semula jadi juga turut melibatkan unsur-unsur lain yang wujud di udara seperti panas, sejuk, angin dan hujan (Yusof, 2001; Saberi Othman. 1986: 23). Alam persekitaran buatan pula ialah hasil ciptaan dan inovasi manusia berdasarkan tindak balas mereka terhadap alam persekitaran semula jadi seperti pembinaan kilang, kenderaan, kawasan kediaman dan rekreasi serta binaan-binaan moden yang lain (Yusof, 2001; A.R. Agwan. 1997: 41). Alam sekitar merupakan salah satu elemen penting yang tidak dapat dipertikaikan lagi. Sumbernya berkait rapat dengan kehidupan manusia dan semua makhluk ciptaan Allah swt. Istilah alam sekitar merupakan istilah yang selalu digunakan untuk mengambarkan keadaan semua yang wujud didunia. Sepertimana yang dinyatakan oleh Yusof (2001) alam sekitar merujuk kepada apa saja yang melingkungi dan mengelilingi manusia. Istilah alam sekitar dalam bahasa Arab dikenali sebagai al-bi'ah yang bermaksud lingkungan, persekitaran atau keliling (Mohammad Khairi et al., 2007). Istilah al-biah menurut Lisan al- 'Arab (t.t) bermaksud rumah sesuatu kaum yang terletak di suatu lembah. Selain itu ia juga boleh diertikan kelembutan sesuatu tempat kerana persekitaran yang elok. Dalam bahasa Inggeris pula environment merujuk kepada setiap benda yang berada berdekatan atau di sekeliling manusia (Miranda, 2004). Dan juga membawa maksud keadaan sekeliling atau lingkungan. Maksud alam sekitar secara khususnya pula merujuk kepada fenomena fizikal termasuklah juga fenomena yang berkait rapat dengan iklim dan cuaca('Imaduddin & Noor Shakirah, 2016). 1
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Mengikut Akta Kualiti Alam Sekeliling Malaysia (1974), alam sekitar atau persekitaran bermaksud faktor-faktor fizikal yang mengelilingi kehidupan manusia. Ia termasuk tanah, air, udara, iklim, bunyi, bau, rasa, faktor-faktor biologi dan juga faktor-faktor sosial yang saling bergantung sesama sendiri, di antara faktor-faktor biologi dengan faktor-faktor fizikal. Manakala, definisi yang lain pula mengatakan bahawa alam sekitar adalah sebagai ekosfera yang mengandungi ekosistem-ekosistem yang saling berinteraksi (Hazura, 2007). Dalam pengertian sains dan teknologi pula, alam sekitar atau persekitaran boleh membawa maksud segala apa yang ada di sekeliling dan berhubung kait dengannya, sehingga menimbulkan suatu suasana atau keadaan. Justeru itu, setiap sesuatu yang ada di alam nyata ini mempunyai persekitarannya masing-masing, dan sesuatu itu boleh menjadi persekitaran kepada sesuatu yang lain (Fadil, 1996). Dapatlah di rumuskan bahawa alam sekitar merupakan lingkungan hidup manusia serta unsur- unsur yang wujud dalam persekitaran yang memainkan peranan yang penting dalam menjamin kelangsungan hidup manusia. Lingkungan ini terhasil melalui nilai-nilai kehidupan yang mempunyai sumber-sumber untuk kehidupan seperti makanan, pakaian, perubatan dan juga tempat tinggal dan medium interaksi antara satu sama lain (Yunus Ibrahim, 2009). Hubungan Manusia Dengan Alam Perlantikan manusia sebagai khalifah di muka bumi ini oleh Allah merupakan tugas yang sangat besar dan amanah yang amat berat yang tidak mampu dipikul oleh makhluk selain manusia. Namun, pengiktirafan tersebut bukanlah menjadi tiket untuk mengeksploitasi alam serta komponennya dengan sesuka hati sehingga menjejaskan alam sekitar. Tugas menjaga, mengurus dan membangunkan alam sekitar tidak terlepas daripada tuntutan dan kehendak agama. Malah, ia merupakan ibadah bagi setiap orang Islam yang memahami ajaran agamanya agar pembangunan dapat dilakukan tanpa menjejaskan alam sekitar. Kelestarian alam sekitar merupakan satu bentuk ekosistem kehidupan yang saling perlu memerlukan antara satu sama lain. Norhibah (1999) mengatakan bahawa ekosistem terdiri daripada faktor-faktor biologi yang saling bergantung sesama sendiri, iaitu di antara faktor- faktor biologi dengan faktor-faktor fizikal. Maka manusia sangat bergantung kepada kepada kehidupan lain termasuk flora dan fauna untuk meneruskan survival manusia untuk jangka masa panjang. Tujuan Allah menciptakan hidup-hidupan yang lain adalah untuk kemudahan manusia. Setiap hidupan mempunyai fungsinya tersendiri. Apabila suatu spesis hidupan pupus, fungsi dan peranannya tidak dapat digantikan oleh spesis yang lain. Umpamanya bukit dan gunung berperanan sebagai pasak bumi yang menetapkan kedudukannya (Norita, 2021). Ini dapat dilihat melalui ayat Al-Quran, maksudnya : "Dan Dia menancapkan gunung-gunung di bumi supaya bumi itu tidak goncang bersama kamu, (dan Dia menciptakan) sungai-sungai dan jalan-jalan agar kamu mendapat petunjuk" (Surah Al-Nahl : 15). Begitu juga dengan peranan awan, angin, tanah, tumbuhan dan sebagainya. Kesemua ini membentuk kitaran hidrologi yang membekalkan sumber air yang berterusan untuk manusia. Sekiranya salah satu unsur tersebut mengalami kepupusan maka kitaran hidrologi akan terganggu (Norita, 2021). Al-Quran telah menceritakan perkara ini dalam surah Al'Araf ayat 57 yang bermaksud: 2
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) "Dan Dialah yang meniupkan angin sebagai pembawa berita gembira sebelum kedatangan rahmat-Nya (hujan); hingga apabila angin itu telah membawa awan mendung, Kami halau ke suatu daerah yang tandus, lalu Kami turunkan hujan di daerah itu, maka Kami keluarkan dengan sebab hujan itu pelbagai macam buah-buahan. Seperti itulah Kami membangkitkan orang-orang yang telah mati, mudah-mudahan kamu mengambil pelajaran.". Haiwan yang berada di darat dan di laut juga berguna kepada manusia. Walaupun terdapat haiwan yang merbahaya namun secara keseluruhannya ia menjadi sumber makanan manusia. Manusia akan di timpa kesusahan jika kesemua haiwan pupus akibat daripada perbuatan manusia yang keterlaluan. Allah berfirman dalam Al-Quran yang bermaksud: "Dihalalkan bagimu binatang buruan laut dan makanan (yang berasal) dari laut sebagai makanan yang lezat bagimu, dan bagi orang-orang yang dalam perjalanan; dan diharamkan atas mu (menangkap) binatang buruan darat, selama kamu dalam ihram. Dan bertakwalah kepada Allah Yang kepada- Nya-lah kamu akan dikumpulkan". (Al-Maidah ayat 96) "Dan Dialah, Allah yang menundukkan lautan (untukmu), agar kamu dapat memakan daripadanya daging yang segar (ikan), dan kamu mengeluarkan dari lautan itu perhiasan yang kamu pakai; dan kamu melihat bahtera berlayar padanya, dan supaya kamu mencari (keuntungan) dari karunia-Nya, dan supaya kamu bersyukur". (Surah Al-Nahl ayat 14). Kesemua ayat Al-Quran ini menunjukkan wujudnya interaksi antara manusia dengan hidupan yang lain. Segala yang ada di laut, di bumi malah di langit adalah untuk kegunaan manusia. Untuk menjamin penerusan hidup manusia, maka keselamatan dan kesejahteraan hidup- hidupan ini wajar dijaga dan dipelihara. Hamka (2007) dalam tafsir Al-Azhar menghuraikan lebih lanjut tentang kegunaan ciptaan-ciptaan Allah yang lain untuk manusia. Kejadian bukit dan gunung mempunyai hikmah tertentu walaupun ia terletak di bahagian pedalaman sesebuah negeri. Ia boleh menghalang laluan angin dan menyelamatkan harta benda manusia. Sekiranya bumi ini datar, manusia akan sentiasa terdedah kepada tiupan angin yang kuat. Contoh yang paling jelas apabila berada di tengah lautan. Apabila berlaku ribut kita akan mencari pulau untuk mengelakkan daripada tenggelam. Pulau di tengah lautan diumpamakan sebagai bukit dan gunung di daratan. Begitu juga ikan yang menjadi sumber protein utama manusia dan Mutiara yang didapati daripada tiram di dasar lautan. Allah juga menceritakan tentang fungsi lautan yang menjadi medan bagi kapal belayar. Sebagaimana manusia telah menggunakan kapal untuk mengembara ke serata dunia sejak dahulu lagi (Norita, 2021). Di dalam ayat yang lain Allah Taala berfirman: "Dan janganlah kamu merugikan manusia pada hak-haknya dan janganlah kamu maharajalela di muka bumi dengan membuat kerusakan." (al-Syura': 183). Allah S.W.T telah menciptakan alam dengan sempurna secara kejadiannya tanpa sebarang kekurangan sedikitpun. Sistem yang telah diletakkan oleh Allah S.W.T (Sunnatullah) sangat sistematik tanpa perlu kepada bantuan manusia untuk memperelokkannya lagi. Bermula daripada penciptaan alam ini lagi, segala sistem telah diatur sempurna. Peredaran bintang cakerawala, aturan kehidupan dan pembiakan organisma serta kebergantungan alam antara satu 3
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) dengan yang lain bagi membentuk satu ekosistem lengkap (Muhammad Akmal, 2020). Sepertimana yang dinyatakan dalam al-Quran; َم ْح َّرلا ِقْلَخ يِف ٰى َرَت اَّم ۖ اًقاَب ِط ٍتا َواَمَس َعْبَس َقَلَخ يِذَّلا "Dia lah yang telah mengaturkan kejadian tujuh petala langit yang berlapis- lapis; engkau tidak dapat melihat pada ciptaan Allah Yang Maha Pemurah itu sebarang keadaan yang tidak seimbang dan tidak munasabah; (jika engkau ragu-ragu) maka ulangilah pandangan - (mu) - dapatkah engkau melihat sebarang kecacatan?" (al-Mulk: 3). ٍروُطُف َرَت ْلَه َرَصَبْلا ِع ِج ْراَف ۖ ٍت ُواَفَت ن ِم ِن ٰ ن ِم ٰى Islam mengajar manusia agar bijak mengurus alam semesta yang dihuni bukan sahaja oleh manusia, tetapi juga haiwan dan tumbuhan. Kesemua ciptaan ini saling berhubungan secara fitrah dan saling memerlukan antara satu sama lain. Sekiranya ada penghuni alam ini tidak dapat berfungsi memberi manfaat kepada yang lain, maka pastinya akan berlaku ketidakseimbangan terhadap ekosistem alam. Penciptaan makhluk Allah SWT di atas dunia ini termasuk pelbagai jenis haiwan dan tumbuhan tidak boleh dimusnahkan sesuka hati manusia demi untuk memenuhi kehendak mereka. Kemusnahan alam akan berlaku sekiranya manusia gagal mengurus alam seperti mana yang ditetapkan oleh-Nya (Fakhri et al., 2021). Punca Kemusnahan Alam Sekitar Hakikatnya, al-Quran telah banyak menyentuh mengenai kerosakan dan pencemaran alam yang dikaitkan dengan perbuatan manusia. Antaranya dalam surah al Rum ayat 41: "Telah berlaku kerosakan di darat dan di laut disebabkan kerana perbuatan tangan manusia, supaya Allah merasakan kepada mereka sebahagian dari (akibat) perbuatan mereka agar mereka kembali (ke jalan benar)". Menurut al-Qurtubi, ulama berbeza pendapat dalam menafsirkan ayat di atas. Al-Qurtubi memetik pandangan yang mengatakan kerosakan ini merujuk kepada perbuatan syirik. Manakala Ibn `Abbas merujuk kerosakan dalam ayat ini kepada pembunuhan Habil oleh Qabil. Selain itu terdapat pandangan bahawa kerosakan ini merujuk kepada kemarau dan hilangnya keberkatan di samping melakukan maksiat, merompak dan zalim. Begitu juga pendapat yang dilontarkan oleh `Atiyyah yang merujuk kerosakan kepada kurangnya pendapatan hasil laut kerana wujudnya bencana ('Imaduddin & Noor Shakirah, 2016). Apa yang dimaksudkan dengan kerosakan ialah meliputi kerosakan rohani seperti melakukan syirik, maksiat dan zalim manakala kurangnya hasil laut disebabkan bencana seperti wujudnya pencemaran dan sebagainya merujuk kepada kerosakan fizikal (Yusof, 2001; Abi Abdullah Muhammad, 2006). Ayat 41 di atas jelas membuktikan kerosakan yang berlaku di darat dan di laut terhasil daripada perbuatan manusia itu sendiri. Ini secara tidak langsung menunjukkan walaupun tamadun manusia melebihi makhluk-makhluk ciptaan Allah yang lain, tetapi kerosakan di dunia ini terjadi disebabkan oleh kelompok manusia sendiri melalui pemerasan khazanah alam yang melampau ('Imaduddin & Noor Shakirah, 2016). Fenomena bencana alam yang berlaku ini adalah disebabkan oleh tangan-tangan manusia itu sendiri yang tidak menghargai alam sekitar dengan melakukan kerosakan kepadanya sehingga mengakibatkan ketidakseimbangan ekosistem dan mencetuskan bencana alam seperti banjir, jerebu, tanah runtuh dan lain-lain di mana ianya boleh memberikan ancaman kepada nyawa manusia secara amnya. (Fakhri et al., 2021). 4
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Realitinya, kedudukan ilmu kelestarian alam sekitar tidak dilihat sebagai satu bidang keilmuan agama tetapi lebih menjurus kepada bidang sains hayat seperti biologi dan kimia. Kajian tentang krisis alam sekitar banyak dihasilkan oleh saintis yang menyedari tentang ancaman kerosakan alam sekitar terutamanya di zaman moden ini. Kesedaran secara langsung terhadap krisis alam sekitar ini wujud apabila terbitnya sebuah buku iaitu Silent Spring pada tahun 1962. Buku ini dihasilkan oleh Rachel Carson yang juga merupakan seorang saintis. Ia telah berjaya menyedarkan masyarakat dunia berhubung dengan krisis alam sekitar yang semakin meruncing ketika itu (Mohd. Zuhdi Marsuki & Amir Saifude Ghazali: 2002). Kewujudan krisis alam sekitar yang melanda dunia pada hari ini sebenarnya hanya di sedari pada abad ke-18. Kewujudan krisis ini adalah hasil daripada tercetusnya Revolusi Industri yang berlaku di Eropah. Revolusi ini yang bermula khususnya di England adalah satu perubahan ke arah mengeluarkan secara besar-besaran barangan keperluan manusia. Aktiviti-aktiviti perindustrian ini telah menyebabkan berlakunya pengekploitasian sumber alam secara besar- besaran dan seterusnya membawa kepada krisis alam sekitar yang serius (Mohd Zuhdi & Amir Saifudie, 2002). Meskipun isu ini sekian lama berlaku, permasalahan alam sekitar tetap menjadi agenda penting yang perlu di perhatikan dan akan terus menerus menjadi isu utama kehidupan manusia. Ini disebabkan sistem sokongan hidup manusia bergantung kepada kestabilan dan kesejahteraan alam sekitar. Jika perkara ini tidak dikawal dari sekarang, kemerosotan kualiti alam sekitar akan membawa kepada kemusnahan dan mengancam kesejahteraan hidup manusia (Abu Bakar, 2015). Kebelakangan ini isu-isu alam sekitar yang semakin serius wujud hasil daripada berlakunya penggunaan dan eksploitasi sumber alam yang tidak terurus dan berleluasa semakin jelas. Masalah ini bukan lagi dilihat sebagai isu nasional malah ianya telah menjadi isu seluruh dunia yang mengancam kehidupan sejagat. Kesan daripada eksploitasi ini telah menyebabkan berlaku pencemaran alam sekitar dan ini boleh dirasai apabila pada pertengahan tahun 2010 terjadi pertambahan suhu dunia secara mendadak kerana penipisan lapisan ozon bumi ('Imaduddin & Noor Shakirah: 2016). Menurut Muhammad Ghufran (2010), isu kelestarian alam sekitar tidak dibincangkan secara mendalam oleh sebahagian agamawan dan masyarakat Islam secara amnya. Ini disebabkan perbincangan agama lebih terarah kepada isu yang lebih sensasi seperti isu sensitiviti agama dan hukum-hukum furu' yang mendapat perhatian masyarakat berbanding isu alam sekitar itu sendiri. Hampir kebanyakan kuliah atau ceramah agama berlegar kepada tema hukum dan ibadat khusus sahaja. Ini menjadikan isu alam sekitar menjadi sepi dan dianggap sebagai isu yang tidak penting atau hanya terkait kepada isu moral atau sosial semata-mata. Sedangkan persoalan persekitaran merupakan tanggungjawab agama yang berkaitan nilai dosa dan pahala, bukan hanya sekadar etika (Mohd Dani, 2010). Perbincangan tentang hukum menjaga alam sekitar melalui dimensi fiqh turath adalah sedikit kerana fenomena kerosakan alam sekitar ini berlaku di zaman moden iaitu selepas berlakunya revolusi industri di barat. Oleh itu tradisi ilmu fiqh tidak banyak membincangkan isu alam sekitar secara terperinci bahkan banyak dibincangkan oleh para saintis dan aktivis sosial. Namun perbincangan hukum secara juz'i banyak dibincangkan di dalam fiqh taharah di mana seorang Muslim wajib melaksanakan tuntutan tentang hukum bersuci dan kebersihan yang diletakkan di dalam perkara ibadah (Fakhri et al., 2021). 5
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Bertitik tolak dari kesedaran inilah para fuqaha silam amat prihatin terhadap pembangunan fizikal yang berlaku di sekeliling mula melibatkan diri secara aktif bagi menentukan pembentukan habitat yang sesuai dan kondusif serta berunsurkan Islam demi kelangsungan kehidupan manusia di atas muka bumi. Pendekatan mereka secara adalah holistik dan menyeluruh dan dinukilkan dalam pelbagai kitab-kitab fikih hasil tulisan mereka1 (Mohd Dani, 2010). Islam memberi penekanan serius terhadap kestabilan dan keharmonian alam sekitar, bukannya melakukan kerosakan di muka bumi kerana Allah melarang dan membenci orang yang membuat kerosakan. Seseorang Muslim khususnya perlu memahami bahawa segala usaha untuk memelihara dan membaik pulih alam sekitar adalah sama halnya dengan usaha menjaga agama. Hal ini kerana, segala kemungkaran dan dosa mencemari dan memusnahkan alam sekitar sebenarnya mengganggu inti pati hidup beragama dan secara tidak langsung menodai kewujudan manusia di atas muka bumi ini. Ia sekaligus menyimpang daripada perintah Allah dalam konteks hubungan baik antara manusia dengan alam sekitarmya (Abu Bakar 2011). Dalam Islam juga, jenayah alam sekitar dianggap sebagai satu kesalahan yang dikelaskan sebagai melakukan kerosakan di permukaan bumi (al-fasaad fi al-'ard) (Mat Saad 2011). Kerana ia bertentangan dengan tujuan pensyariatan sesuatu hukum iaitu untuk memelihara dan mewujudkan kemaslahatan manusia di dunia dan akhirat. Justeru, melakukan kerosakan alam boleh dianggap sebagai jenayah alam sekitar dan menjadi satu kesalahan ( Mohd Bakri & Azmi, 2007). Dengan erti kata yang lain penjenayah alam sekitar adalah bermaksud melanggar perintah Allah dalam membangunkan bumi, memperbaiki bumi melalui perbuatan merosakkannya. Firman Allah: "Dan janganlah kamu berbuat kerosakan di muka bumi setelah Allah memperbaikinya..." (Surah al-A'raaf 7:56) Kemudaratan yang terhasil daripada jenayah alam sekitar bukan kemudaratan yang ringan dan boleh dibiarkan. Kerosakan tersebut melalui pencemaran alam sekitar. Pencemaran bermaksud apa- apa perubahan langsung atau tak langsung kepada sifat-sifat fizikal, haba, kimia atau biologi mana-mana bahagian alam sekeliling dengan melepaskan, mengeluarkan atau meletakkan benda berbahaya kepada alam sekeliling, pencemar atau buangan-buangan hingga menjejaskan apa-apa kegunaan berfaedah, menyebabkan suatu keadaan yang merbahaya atau mungkin merbahaya kepada kesihatan, keselamatan atau kebajikan awam, atau kepada binatang, burung, hidupan liar, hidupan dalam air atau kepada tumbuh-tumbuhan (Farrah Wahida et al., 2020). Oleh kerana itu, segala perbuatan yang menyumbang kepada kemudaratan perlu disekat. Memandangkan perbuatan merosakkan alam sekitar merupakan perbuatan haram di dalam Islam, maka segala perbuatan yang menyumbang kepada kerosakan alam sekitar juga menjadi haram sama ada kesannya timbul dengan cepat atau memerlukan masa yang panjang sesuai 1 Seperti kitab al-I'lan bi Ahkam al-Bunyan karangan Mualim Muhammad b. Ibrahim al-Lakhmi lebih dikenali dengan panggilan Ibn al-Rami. Merupakan kitan yang paling lengkap membicarakan tentang hokum alambina (Mohd Dani, 2010). Mualim merupakan seorang jurutera awam dan anak murid Ibn al-Rafi yang masyhur pada zaman kerajaan Hafsids. 6
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) dengan pandangan Ibn Al-Qayyim (1973) yang menyatakan bahawa segala perbuatan atau jalan yang membawa kepada pembentukan perkara haran adalah haram. Alam sekitar bukan hanya terdiri daripada sumber-sumber alam yang diaplikasikan dan dimanfaatkan oleh manusia untuk menjadi penyambung di dalam kelangsungan hidup malah mengandungi hubungan terhadap tiga dimensi yang telah ditetapkan iaitu syariat agama, peraturan-peraturan manusia dan etika-etika tertentu dalam masyarakat setempat. Peralatan yang dicipta oleh manusia untuk mempermudahkan dan mempercepatkan kerja-kerja menyebabkan alam sekitar menjadi mangsa kepada teknologi yang diperkenalkan dan tidak sesuai dengan persekitaran (Hamidi, 2003). Hakikatnya arus kemodenan telah mencetuskan pelbagai pencemaran seperti air, udara, tanah dan bunyi. Tindakan ini akhirnya mengganggu gugat kesihatan manusia, sumber ekonomi dan kemandirian bumi (Haliza, 2016). Persekitaran manusia harus di jaga dengan baik dan tanggungjawab tersebut adalah satu kefarduan ke atas setiap Muslim yang perlu disempurnakan dengan penuh ketaatan dan kesungguhan (Yusof, 2001). Ini berdasarkan peringatan dari Allah dalam surah Al-Rum ayat 41 seperti yang tersebut di atas. Peringatan kepada manusia bahawa banyak kerosakan di bumi berlaku adalah hasil dari kerja tangan mereka sendiri dalam membangunkan persekitaran tanpa mengambil kira nilai-nilai yang telah di tentukan oleh Allah. Ayat tersebut tidak bermaksud melarang segala bentuk pembangunan fizizkal dan persekitaran manusia, tetapi ia lebih kepada peringatan dari Allah bahawa dalam pembangunan persekitaran, kepentingan dan ekosistem keseluruhan hendaklah di ambil kira oleh manusia. Ia harus melihat kegiatan pembangunan fizikal yang dilakukan secara holistik, bukan untuk kepentingan manusia sahaja tetapi survivalnya bergantung kepada faktor keseimbangan alam sekitarnya (Mohd Dani, 2010). Islam sebenarnya telah mengajar manusia agar bijak mengurus alam semesta yang dihuni bukan sahaja oleh manusia, tetapi juga haiwan dan tumbuhan. Kesemua ciptaan ini saling berhubungan secara fitrah dan saling memerlukan antara satu sama lain. Sekiranya ada penghuni alam ini tidak dapat berfungsi memberi manfaat kepada yang lain, maka pastinya akan berlaku ketidakseimbangan terhadap ekosistem alam. Penciptaan makhluk Allah SWT di atas dunia ini termasuk pelbagai jenis haiwan dan tumbuhan tidak boleh dimusnahkan sesuka hati manusia demi untuk memenuhi kehendak mereka. Kemusnahan alam akan berlaku sekiranya manusia gagal mengurus alam seperti mana yang ditetapkan oleh-Nya (Fakhri et al., 2021). Sekiranya manusia sebagai khalifah menjalankan pembangunan melalui eksploitasi yang keterlaluan terhadap alam sekitar tanpa merujuk kepada al-Quran dan hadis sebagai panduan, Sudah pasti akan berlaku kerosakan yang mendatangkan bahaya kepada alam sekitar dan manusia sendiri. Hakikatnya kemelut atau krisis alam sekitar yang berlaku hasil daripada penerokaan keterlaluan manusia terhadap alam sekitar. Justeru, manusia tercari-cari kaedah dan cara terbaik untuk meminimumkan permasalahan ini. Rentetan itu, pengurusan alam sekitar yang melibatkan pemeliharaan dan pemuliharaan alam sekitar berteraskan Islam semakin mendapat perhatian sama ada di peringkat nasional mahupun antarabangsa bersesuaian dengan sifat Islam sebagai agama yang syumul. Pendekatan Islam amat praktikal dan bersesuaian dalam meminimumkan kemelut alam sekitar kerana perbendaharaan ilmunya yang sepadu dan holistik serta aspek perlaksanannya yang praktikal (Rahman, 2019). Syariah Dan Agenda Kelestarian 7
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Dalam mewujudkan kelestarian tamadun manusia dari perspektif Islam, perlu diingat tujuan manusia itu dicipta. Tujuan utama manusia itu dicipta atas dua peranan penting iaitu sebagai khalifah Allah SWT dan juga hamba Allah SWT. Peranan ini telah dirakamkan dalam firman Allah berdasarkan surah al-Baqarah ayat 30: "Dan (ingatlah) ketika Tuhanmu berfirman kepada malaikat; "Sesungguhnya Aku hendak menjadikan seorang khalifah di bumi". Mereka bertanya (tentang hikmat ketetapan Tuhan itu Dengan berkata): "Adakah Engkau (Ya Tuhan kami) hendak menjadikan di bumi itu orang yang akan membuat bencana dan menumpahkan darah (berbunuh-bunuhan), padahal kami sentiasa bertasbih dengan memujiMu dan mensucikanMu?". Tuhan berfirman: "Sesungguhnya Aku mengetahui akan apa yang kamu tidak mengetahuinya" Ibn Kathir dalam menafsirkan ayat di atas menghuraikan persoalan yang telah diajukan oleh malaikat tentang peranan khalifah sedangkan mereka mengetahui peranan ini amat berat kepada manusia. Ini kerana manusia seperti yang diketahui oleh para malaikat merupakan makhluk yang suka kepada kezaliman dan kerosakan. Namun jawapan Allah kepada malaikat menggambarkan bahawa Allah mengetahui hikmah disebalik pemberian peranan khalifah ini kepada manusia. Seterusnya menurut Ibn Kathir lagi, walaupun golongan manusia ini terdorong ke arah kezaliman dan kerosakan namun terdapat kemaslahatan yang lebih besar lagi daripada kerosakan dan kezaliman yang dilakukan. Ini kerana, dalam kejahilan umat manusia ini, Allah telah menempatkan golongan para Nabi dan Rasul, siddiqin, shuhada', mukminin, para wali dan ulama untuk menjadi pembimbing kepada manusia dalam mentadbir dan menguruskan alam ini seperti yang dikehendaki oleh Allah SWT (Ibn Kathir, 1998). Melalui golongan inilah keistimewaan diberikan kepada umat manusia untuk berperanan sebagai khalifah. Ayat al-Quran di atas jelas membuktikan peranan manusia yang diberi amanah oleh Allah SWT sebagai khalifah di bumi. Ini termasuklah dalam melaksanakan amanah untuk memelihara alam sekitar yang menjadi salah satu elemen yang penting dalam memberi kehidupan dan memelihara tamadun manusia itu sendiri ('Imaduddin & Noor Shakirah, 2016). Hal ini menunjukkan Islam menerusi Al-Quran mampu memberi jalan penyelesaian terhadap kerosakan alam sekitar yang semakin kritikal, khasnya dari segi pemeliharaan dan pemuliharaan yang berkaitan langsung dengan manusia dan benda-benda yang mengelilinginya termasuk tumbuhan dan haiwan (Mikdar 2010). Malahan, Rasullullah dalam pelbagai hadis juga sentiasa mengingatkan masyarakat Islam supaya sentiasa menjaga kebersihan badan, rumah dan juga persekitaran. Justeru, kita harus kembali kepada Islam dengan berpandu kepada al-Quran dan sunnah dalam menguruskan alam sekitar agar ianya sentiasa berada dalam keadaan harmoni dan sejahtera demi kelangsungan kehidupan manusia di bumi ini (Haliza, 2016). Al-Quran dan Kelestarian Alam Penjagaan alam sekitar sangat dititik beratkan dalam Islam. Ini berdasarkan ayat-ayat al-Quran yang menyeru manusia untuk menjaga alam sekitar yang terdapat sebanyak 16 ayat2 dalam al- 2 Al-Baqarah ayat 60 &205, Al-Maidah ayat 64. Al-Ar'raf ayat 56,74,85 &142. Hud ayat a61 & 85. Al-Isra ayat 37. Al-Syuara ayat 183. Al-Qasas ayat 77 & 77. Al-Ankabut ayat 36. Luqman ayat 18. 8
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Quran. Walaupun begitu, ayat-ayat yang terdapat dalam al-Quran ini tidak menyebut secara khusus cara-cara untuk menjaga alam sekitar, namun hanya boleh di fahami secara tersurat sahaja melalui tafsiran ayat-ayat tersebut. ('Imaduddin & Noor Shakirah, 2016). Contohnya firman Allah dalam surah Hud, ayat 61 yang bermaksud; "Dan kepada kaum Thamud, Kami utuskan saudara mereka: Nabi Soleh. Dia berkata: "Wahai kaumku! Sembahlah kamu akan Allah! Sebenarnya tiada Tuhan bagi kamu selain daripadanya. Dialah yang menjadikan kamu dari bahan-bahan bumi, serta menghendaki kamu memakmurkannya". Allah telah memberikan manusia itu tanggungjawab untuk memakmurkan alam ini dengan meramaikan para penduduk alam ini agar peranan sebagai pemakmur semakin mudah. Tambahan pula alam ini menawarkan pelbagai manfaat untuk kegunaan manusia agar memberi kesedaran terhadap keesaan Allah SWT (Ibn Kathir, 1998). Menurut Mawil (2000) dalam membahaskan konsep alam sekitar dalam al-Quran, beliau menghuraikan bahawa alam sekitar merujuk kepada perkataan ma'ayish (tinggal). Istilah ini merujuk kepada persekitaran yang menjadi tempat tinggal yang mempunyai makanan dan mempunyai binatang serta tumbuh-tumbuhan. Ketiga-tiga elemen ini saling bersangkut paut dan saling mempunyai perkaitan dalam kehidupan. Beliau juga menerangkan bahawa Allah mencipta alam sekitar atau bumi ini untuk manusia bersyukur kepada Allah swt. Ini termasuklah maksud syukur dalam erti kata tidak merosakkan alam sekitar dan memanfaatkannya untuk kelangsungan hidup. Ini membuktikan bahawa kepentingan alam sekitar kepada manusia khususnya dan juga kepada makhluk-makhluk ciptaan Allah yang lain. Secara tidak langsung ia dapat melestarikan tamadun manusia. Al-Quran telah menjelaskan tentang fungsi gunung-ganang dalam mewujudkan kestabilan alam ini. Ini berdasarkan ayat 31 dalam surah al-Anbiya. "Dan Kami telah menjadikan di bumi gunung-ganang yang menetapnya, supaya bumi itu tidak menggegar mereka dan Kami jadikan padanya celah- celah sebagai jalan-jalan lalu-lalang, supaya mereka dapat sampai kepada mencapai keperluan rohani dan jasmani". Ayat di atas jelas menunjukkan bahawa kepentingan gunung-ganang dalam mewujudkan kestabilan alam ini. Bukan sahaja gunung ganang malah bukit bukau juga berperanan untuk menjadi pasak kepada bumi ini. Jadi seharusnya manusia yang telah diberikan akal fikiran mampu untuk berfikir secara waras dalam menjaga alam ini dan perlu meneliti dan berpandangan jauh sebelum melakukan sesuatu perkara sesuai dengan kelebihan akal yang dikurniakan ('Ímaduddin & Noor Shakirah, 2016). Dalam Surah al-Baqarah ayat 164 yang bermaksud: "Sesungguhnya dalam penciptaan langit dan bumi, silih bergantinya malam dan siang, bahtera yang berlayar di laut membawa apa yang berguna bagi manusia, dan apa yang Allah turunkan dari langit berupa air, lalu dengan air itu dia hidupkan bumi sesudah mati (kering)nya dan dia sebarkan di bumi itu segala jenis haiwan, dan pengisaran angin dan awan yang dikendalikan antara langit dan bumi; Sungguh (terdapat) tandatanda (keesaan dan kebesaran Allah) bagi kaum yang memikirkan." 9
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Selain itu, dalam al-Quran juga terdapat dalil-dalil yang memberikan perhatian terhadap alam sekitar yang dapat dilihat pada nama-nama surah dalam al-Quran yang memakai nama-nama serangga, haiwan, tumbuh-tumbuhan serta nama-nama alam yang lain. Misalannya, al- Baqarah (lembu betina), an-An'am (binatang ternakan), an-Nahl (lebah), al-Naml (semut), al- Ankabut (labah-labah) dan al-Fiil (gajah) (Yusof, 2001). Hadis dan Alam Sekitar Daripada Rasulullah SAW bersabda; "Orang mukmin yang paling sempurna imannya ialah yang paling baik akhlaknya" (HR. Ahmad, no.1230) Apa yang dapat disimpulkan daripada hadis yang diriwayatkan oleh Imam Ahmad ini ialah sekiranya wujudnya akhlak di dalam sesuatu insan itu, maka dia telah mencapai satu tahap pencapaian iman yang baik. Bila baik iman seorang manusia itu, maka sempurnalah perbuatan dan perlakuannya sama ada terhadap sesama manusia, haiwan, tumbuh-tumbuhan dan di sekelilingnya (Farrah Wahida et al., 2020). Di dalam hadith juga Rasulullah SAW sentiasa memberi ingatan supaya menjaga kelestarian alam sekitar melalui perbuatan yang baik dan beradab. Terdapat perbuatan-perbuatan kecil manusia jika tidak dicegah akan memberikan kerosakan besar kepada manusia. Rasulullah SAW ada bersabda mafhumnya: "Berjaga-jagalah daripada tiga sumpahan iaitu membuang air besar di sumber air, di tengah jalan dan di tempat teduhan"3. Di dalam hadith yang lain Baginda juga ada bersabda: "Takutlah (jauhilah) dua perbuatan terkutuk." Sahabat bertanya: "Apakah kedua perbuatan itu, wahai Rasulullah?" Jawab baginda: "Orang yang membuang hajat di jalan tempat orang ramai melintas atau di tempat mereka berteduh (seperti di bawah pokok)." (Hadis riwayat Muslim). Peringatan daripada Rasulullah SAW ini menunjukkan betapa Islam amat mementingkan kebersihan alam sekitar. Apatah lagi melibatkan tempat-tempat yang menjadi tumpuan orang ramai seperti jalan, tempat berteduh, sumber air dan sebagainya dilarang mengotori tempat- tempat tersebut kerana perbuatan mencemarkannya menjadi punca berlakunya masalah yang menjejaskan ekosistem alam dan juga hubungan kemanusiaan. Walaupun perbuatan-perbuatan tersebut boleh dianggap sebagai perkara yang kecil, namun jika ianya tidak dicegah, ianya akan mengkibatkan kesan yang buruk yang lebih besar kepada kehidupan manusia pada masa akan datang. (Fakhri et al., 2021). Manusia yang merupakan khalifah di muka bumi, khususnya umat Islam adalah bertanggungjawab dalam memelihara bumi ini dalam apa-apa sudut, sama ada di dalam ibadah, masyarakat dan sekeliling. Sekeliling seorang manusia itu tidak akan lari daripada tumbuh- tumbuhan, haiwan, tanah-tanah, udara, bunyi dan air (Farrah Wahida et al., 2020). Justeru, interaksi dengan alam sekitar merupakan elemen yang penting bagi khalifah di muka bumi ini sebagai pemegang amanah hingga akhir zaman. 3 Hadis riwayat Abu Dawud, Kitab al-Taharah, Bab al-Mawadi' allati Naha al-Nabiy ȁan al-Bawl Fiha, no. hadis: 26). 10
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Konsep Penjagaan Alam Sekitar Menurut Maqasid Syariah Dalam menghayati maksud memelihara kesucian dan kepercayaan beragama, konsep ini menerangkan Islam bukan hanya setakat suatu kepercayaan dan bentuk peribadatan semata- mata, bahkan Islam juga merupakan satu sistem hidup dan mempunyai peraturan hidup yang komprehensif (Asmadi, 2003). Sebagai pemegang amanah, keimanan dan kepatuhan individu Muslim terhadap perintah Allah SWT adalah memastikan pengurusan alam dengan sebaiknya seperti mana Firman Allah SWT dalam surah Al-Nahl ayat 128 yang bermaksud; "Sesungguhnya Allah dan orang-orang yang berbuat kebaikan" SWT berserta orang-orang yang bertakwa, Sehubungan itu, antara tuntutan untuk menjadi hamba yang bertakwa dan diredai Allah SWT adalah dengan melakukan kebaikan terhadap alam sekitar. Perbuatan merosakkan alam sekitar adalah sama seperti menafikan sikap adil dan ihsan, sedangkan kedua- dua sikap ini merupakan perintah Allah yang perlu dilaksanakan. Dalam langkah yang diambil untuk mencegahnya dan memastikan keperluan menjaga alam sekitar, ia dikhususkan pula kepada maqasid syariah dan undang-undang. Dalam maqasid syariah di mana konsep daruriyyah al-khams digunakan bagi memastikan matlamat penjagaan alam sekitar dapat tercapai. Dengan mengaitkan dalam aspek agama, ianya yang sangat rapat dengan sudut rohaniah di dalam setiap insan itu. Ini kerana rohaniah adalah bermula daripada dalaman jiwa seseorang itu. Keperluan menjaga alam sekitar, bila ianya dikaitkan dengan agama, sekali gus mewujudkan akhlak di dalam diri seseorang insan itu di mana agama dan akhlak adalah satu. Hakikatnya, pandangan tentang akhlak tidak terhad pada susunan hubungan manusia dengan manusia lainnya, tetapi ianya mengawal hubungan manusia dengan segala perkara yang terkandung dalam kehidupan dan lebih dalam lagi mengatur hubungannya dengan Tuhan (Zulfahmi & Wan Hasmah, 2014). Menurut Yusof al-Qardawi (2001) menjaga kelestarian kehidupan itu sama dengan dengan menjaga jiwa, menjaga akal, menjaga keturunan, dan menjaga harta. Secara rasionalnya apabila tempat tinggal itu selamat dan terpelihara maka kesemua komponen keperluan manusia itu juga akan terpelihara. Menjaga Agama Objektif tertinggi kehidupan manusia adalah untuk menjadi hamba Allah yang taat pada perintah-Nya dan menjauhi segala larangan-Nya yang membawa kepada konsep taabbudi. Usaha menjaga kelestarian alam juga adalah seumpama menjaga agama. Kemusnahan alam membawa kepada kerosakan jiwa yang boleh mengganggu intipati hidup beragama. Tauhid yang sempurna bukan terhad kepada pengucapan iman semata-mata bahkan perlu dikukuhkan dengan pembuktian manifestasi iman tersebut melalui amal soleh dengan mematuhi segala perintah Allah serta menghadirkan sifat ihsan yang berperanan sebagai pemantau dan pengawas dalam setiap perbuatan. Sebagai pemegang amanah yang dipertanggungjawabkan terhadap bumi ini, pengurusan alam yang baik merupakan manifestasi keimanan dan kepatuhan individu Muslim terhadap perintah Allah (Khairul Azhar, 2018). Larangan melakukan kerosakan alam sekitar seperti yang terdapat di dalam 16 ayat di dalam al-Quran adalah merupakan suatu tuntutan wajib untuk menolak kerosakan yang diamanahkan kepada manusia sebagai khalifah Allah di muka bumi. Oleh kerana itu, prinsip kehambaan atau 11
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) taabbudi adalah matlamat tertinggi dalam menjalankan amanah dan tanggungjawab memelihara dan melestarikan alam sekitar ('Ímaduddin & Noor Shakirah, 2016). Kerana pencemaran alam sekitar yang berpunca daripada manusia boleh menjejaskan hakikat keimanan individu yang terlibat. Justeru, usaha penjagaan alam sekitar seharusnya dilaksanakan sebaik mungkin bagi mencapai hakikat kesempurnaan iman (Khairul Azhar, 2018). Perbuatan melampaui batas seperti pembalakan, mengotori sungai atau pencemaran di darat dan di laut adalah menunjukkan sifat keangkuhan manusia kepada Allah dan ianya adalah lawan kepada sifat taabbudi atau mengingkari suruhan dan larangan Allah Taala (Fakhri et al., 2021). Memelihara Nyawa Pemeliharaan alam sekitar berkait rapat dengan kehidupan manusia itu sendiri. Manusia sangat bergantung harap kepada ekosistem yang seimbang kerana ianya menjadi sumber kehidupan yang asasi kepada manusia. Pencemaran, kerosakan alam sekitar, pengurangan sumber dan ketidakseimbangan alam akan membahayakan hidup manusia. Ianya juga diibaratkan seperti membunuh jiwa manusia yang lain juga. Di dalam al-Quran Allah SWT menggambarkan bahawa membunuh jiwa seorang manusia seperti membunuh manusia keseluruhannya (Fakhri et al., 2021). "Dan barangsiapa yang memelihara kehidupan seorang manusia, maka seolah-olah dia telah memelihara kehidupan manusia semuanya." (al-Maidah: 32) Pencemaran dan kerosakan yang dilakukan oleh sebahagian manusia mendedahkan manusia lain kepada mala petaka sebagai seperti sesak nafas akibat pencemaran udara. Manusia dan semua kehidupan di alam ini amat memerlukan udara sebagai sumber kehidupan. Udara merupakan bekalan oksigen yang sangat diperlukan manusia untuk pernafasan dan aktiviti- aktiviti yang lain. Tanpa bekalan udara yang mencukupi manusia akan mengalami kesukaran bernafas sehingga boleh meragut nyawa. Kemusnahan dan kerosakan alam sekitar untuk tujuan pembangunan dan sebagainya boleh dianggap sebagai pembunuhan secara tidak langsung terhadap manusia dan hidupan lain yang terkesan denga tindakan tersebut. Maka, sebarang projek pembangunan yang direncanakan sewajarnya melalui proses dan prosedur penilaian risiko yang rapi bagi menilai kesan projek tersebut terhadap alam sekitar dan hidupan persekitaran (Smith: 1996). Selain itu juga semua pihak hendaklah jujur dalam merencanakan pembangunan di satu-satu tempat dengan mengambilkira kesan kemusnahan alam sekitar dan tidak memikirkan keuntungan jangka masa pendek semata-mata. Walaupun ada kesan manfaat kepada kehidupan manusia namun terdapat juga kerosakan yang boleh mengganggu gugat ekosistem kehidupan secara keseluruhannya (Fakhri et al., 2021). Penjagaan nyawa merupakan antara elemen yang diberikan penekanan utama dalam Islam kerana nyawa manusia merupakan anugerah Allah yang sangat bernilai serta tidak boleh diancam sesuka hati. Oleh itu, inisiatif dalam mewujudkan keseimbangan alam sekitar perlu dilakukan secara serius bagi menjamin kelangsungan hidup manusia dan hidupan lain di dunia ini (Khairul Azhar, 2018). Memelihara Akal 12
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Kejadian alam semesta yang terbentang luas telah membuktikan tentang kewujudan dan kekuasaan Allah. Selain itu, kemurnian fikiran dan kewarasan akal dapat menjadikan manusia itu cakna akan peranannya terhadap alam semesta serta perjalanan alam ini sekali gus ianya demi menambahkan keimanan kepada Allah SWT. Selain itu, ianya juga merupakan jalan berfikir untuk mengenal Allah dalam usaha memantapkan keimanan kepadanya4 (Zayn al-Din, 1981). Kewujudan dan kekuasaan Allah dibuktikan melalui penjelasan al-Quran dan kejadian alam semesta (Fathi al-Durayni. 1986: 83). Sebagaimana yang di nyatakan dalam surah Al-Imran ayat 190-191 yang maksudnya; "Sesungguhnya pada kejadian langit dan bumi, dan pada pertukaran malam dan siang ada tanda-tanda (kekuasaan, kebijaksanaan dan keluasan rahmat Allah) bagi orang-orang yang berakal. (Iaitu) Orang-orang yang menyebut dan mengingati Allah semasa mereka berdiri dan duduk dan semasa mereka berbaring mengiring, dan mereka pula memikirkan tentang kejadian langit dan bumi". Kandungan al-Quran yang menceritakan mengenai fungsi dan hakikat unsur-unsur tertentu dalam alam selain dapat menambahkan keimanan kepada Allah, turut boleh dijadikan sebagai sumber rujukan dalam membantu menambahkan pengetahuan manusia berhubung sistem dan perjalanan alam ini. Setiap maklumat yang dibekalkan dalam al-Quran memerlukan kepada analisis dan penelitian yang rapi bagi merungkai setiap hikmah yang terkandung di dalamnya (Khairul Azhar, 2018). Dalam konteks Maqasid Syariah berkaitan memelihara akal, sesiapa yang memelihara alam sekitar maka samalah juga menjaga keseimbangan berfikir, keseimbangan manfaat alam sekitar pada masa kini dan akan datang serta menggunakan kewarasan akal fikiran sama ada menjaga atau merosakkannya (Farrah Wahida et al., 2020). Menjaga Keturunan Manusia hanya diamanahkan sebagai pengurus serta pentadbir alam ini dan bukannya pemilik mutlak terhadap segala khazanah dan aset yang telah diciptakan oleh Allah ini. Suatu hakikat yang perlud difahami dan disedari adalah manusia pada setiap zaman tidak mewarisi alam ini daripada generasi terdahulu sebaliknya hanya meminjamnya daripada generasi yang akan datang. Maka, amanah ini perlu dipelihara sebaik mungkin bagi memastikan bumi yang kita wariskan kepada keturunan kita kelak berada dalam keadaan yang stabil dan berkualiti. Allah SWT mencela manusia yang merosakkan alam sekitar sebagaimana firmanNya: "Dan apabila ia pergi (dengan mendapatkan hajatnya), berusahalah ia di bumi untuk melakukan bencana padanya dan membinasakan tanam-tanaman dan keturunan (binatang ternak dan manusia), sedang Allah tidak suka kepada bencana kerosakan". (Surah al-Baqarah 2:205). Bumi yang rosak dan tercemar bakal menggugat kestabilan dan kesejahteraan hidup generasi akan datang. Maka, setiap manusia perlu memiliki tahap kesedaran yang tinggi berhubung perkara sendiri dan diterjemahkan menerusi tindakan dan perbuatan bagi memastikan bumi 4 Ayat- ayat yang mengambarkan unsur-unsur penting kejadian dan menuntut manusia untuk mengingkap rahsiaNya seperti Surah al-Tariq ayat 5 (Maka hendaklah manusia memerhatikan dari apakah ia diciptkan?), Surah al-Ghasiyah ayat 17-20 (Maka apakah mereka tidak memerhatikan bagaimana unta diciptakan. Dan langit bagaimana ia ditinggikan. Dan gunung-ganang bagaimana ia ditegakkan. Dan bumi bagaimana ia dihamparkan). 13
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) yang dipinjam daripada generasi seterusnya dipulangkan dalam keadaan yang baik (Khairul Azhar, 2018). Menurut Muhammad Hisyam (2009), menjaga keturunan atau keluarga dalam konteks Maqasid Syariah adalah menjaga kelangsungan institusi keluarga menerusi kaedah yang telah ditetapkan oleh Islam. Oleh itu, penjagaan alam sekitar menjadi punca utama yang dapat menyumbang kepada kesejahteraan dan keharmonian hidup manusia malahan turut melindungi mereka dari sebarang kesulitan mahupun kesukaran akibat malapetaka atau bencana yang menimpa antaranya, banjir kilat, tanah runtuh, pencemaran air, jerebu dan seumpamanya yang boleh mengorbankan nyawa manusia (Farrah Wahida et al., 2020). Pembuktian melalui ayat Al-Quran (surah al-maidah ayat 32) ini jelas menegaskan bahawa kemusnahan dan kerosakan alam sekitar turut menjejaskan nyawa manusia dan hidupan lain untuk meneruskan kehidupan. Menjaga alam sekitar juga sama seperti menjaga keturunan. Penyelewengan dan kerosakan terhadap alam sekitar seperti meneroka dan mengambil hasil bumi secara berlebihan yg menjadi hak milik generasi akan datang dianggap sebagai mengancam kelangsungan hidup keturunan masa depan. Kerana itu sangat penting untuk mengamalkan konsep kesederhanaan dalam kehidupan dan tidak melampaui batas. Sudah menjadi tanggungjawab masyarakat kini terhadap pendidikan, kesihatan, moral dan akhlak generasi akan datang, dan setentunya tanggungjawab terhadap gejala-gejala yang boleh merosakkan alam sekitar yang akan menjadi penyebab kepada rosaknya kehidupan keturunan masa hadapan turut sama di pikul dan berikan perhatian sewajarnya(Fakhri et al., 2021). Memelihara Harta Alam sekitar bukanlah milik manusia malah ianya merupakan milik Allah SWT dan manusia sebagai khalifah di muka bumi adalah bertanggungjawab untuk memeliharanya dengan sebaik mungkin. Ini menunjukkan bahawa alam sekitar merupakan harta yang Allah telah amanah kepada manusia untuk dijaga dengan penuh kasih sayang tanpa merosakkannya. Keharusan menjaga alam sekitar adalah merupakan kewajipan menjaga harta. Justeru itu, tindakan mereka mengejar kepentingan material sehingga sanggup mencemarkan dan mengorbankan alam semula jadi bukan sahaja berpotensi mengundang implikasi negatif kepada mereka bahkan turut mengganggu kestabilan ekosistem hidupan yang lain (Jamaluddin, 1996). Prinsip tersebut menekankan bahawa kejadian alam dan segala kekayaan yang dimiliki oleh manusia adalah hak mutlak Allah SWT. Manusia sewajarnya bertanggungjawab menguruskan harta kurniaan-Nya dengan menyampaikan kebaikan yang diperolehi kepada masyarakat seluruhnya. Melalui prinsip inilah lahirnya sistem zakat, sedekah, wakaf dan sebagainya yang mana sistem-sistem tersebut menjadi lambang kesyukuran terhadap Allah serta menjamin kesejahteraan manusia sejagat (Farrah Wahida et al., 2020). Semua ini membuktikan bahawa Islam sebagai agama yang syumul dan kamil mempunyai perspektif, pendekatan dan kaedah penyelesaian tersendiri dalam menghadapi krisis alam sekitar. Misalannya, kesemua mazhab mengharamkan pembuangan sampah di jalan raya ataupun ke dalam sungai. Rasulullah sendiri amat menekankan tentang pengurusan sampah sarap yang betul yang mana baginda mengarahkan penduduk Madinah supaya membuang sampah ke dalam satu lubang yang digali untuk tujuan tersebut (Mohd Dani, 2011). Justeru, 14
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) kaedah Islam yang menggunakan sains dan teknologi yang ditunjangi dengan roh Islam merupakan pilihan terbaik kepada penyelesaian permasalahan alam sekitar yang dialami. Hal ini kerana pendekatan Islam mementingkan aspek keseimbangan yang mewujudkan keharmonian terhadap manusia dan juga unsur-unsur yang terdapat dalam alam semesta ini (Abu Bakar, 2015). Dapat difahami bahawa pemeliharaan harta adalah bertujuan untuk menjaga hak pemilikan harta seseorang yang datang daripada hasil kerja dan penat lelahnya untuk meneruskan kehidupan di masa hadapan. Dalam konteks ini harta dilihat lebih dekat dengan wang ringgit, emas dan harta fizikal yang lainnya. Begitu juga dgn bumi, pokok, tanaman, binatang ternak, tempat tinggal, pakaian dan segala benda keperluan manusia juga adalah harta. Harta di dunia ini adalah bersifat sementara dan perlu diuruskan dengan baik demi kelangsungan hidup manusia untuk generasi yang seterusnya. Oleh itu penebangan pokok yang berleluasa, menarah bukit dan tanah untuk pembangunan, membuang sisa toksik ke sungaisungai juga dianggap tidak memelihara harta kerana ianya akan mengakibatkan kemusnahan dan kehabisan sumber alam. Harta seperti ini sangat penting untuk generasi yang akan datang (Fakhri et al., 2021). Oleh itu, pengawalan terhadap aspek pemuliharaan dan pemeliharaan sumber-sumber alam semula jadi merupakan perkara yang berkaitan rapat dengan kehidupan manusia itu sendiri. Penggunaan dan pemanfaatan sumber alam secara berhemah, terancang dan lestari perlu diutamakan bagi memastikan kestabilan dan keseimbangan sistem alam sekitar. Sebarang tindakan yang berpotensi mengakibatkan kehabisan dan kemusnahan sumber alam perlu dielakkan seperti penerokaan dan pembukaan tanah baru tanpa kebenaran, pencemaran sumber air mentah, pengeluaran bahan-bahan galian tanpa kawalan, pembalakan dan pembakaran hutan, pembangunan secara tidak terancang, pelepasan asap dan gas berbahaya ke udara, pencerobohan alam semula jadi dan seumpamanya (Jasiman Ahmad: 2003). Semua aktiviti yang merosakkan alam sekitar ini adalah merupakan suatu pencabulan terhadap harta yang perlu ditinggalkan untuk generasi manusia akan datang. Kaedah Agenda Kelestarian Menurut Syariah Islam menerusi Al-Quran mampu memberi jalan penyelesaian terhadap kerosakan alam sekitar yang semakin kritikal, khasnya dari segi pemeliharaan dan pemuliharaan yang berkaitan langsung dengan manusia dan benda-benda yang mengelilinginya termasuk tumbuhan dan haiwan (Mikdar, 2010). Segala usaha untuk memelihara dan melestarikan alam sekitar ini, bertitik tolak daripada sifat mahmudah dalam diri seseorang itu antaranya sifat syukur, tidak sombong dan tidak lupa diri dengan kurniaan Allah SWT. Di samping perlunya penekanan kepada pembaikan sahsiah dan nilai-nilai kerohanian, penekanan kepada aspek fizikal juga perlu diambil kira seperti mengurangkan pencemaran melalui pelaksanaan kitar semula bahan terbuang, penguatkuasaan undang-undang yang lebih ketat kepada pemain industri yang mencemarkan alam dan juga menaikkan kadar kompaun kepada pesalah alam sekitar. Rumusannya dalam usaha untuk melestarikan alam ini, sifat syukur perlu dititik beratkan untuk melahirkan seseorang yang menghargai alam sekelilingnya khususnya menjaga kebersihan alam sekitar yang banyak memberi manfaat ('Imaduddin & Noor Shakirah, 2016). Oleh itu Allah telah menyeru agar mereka mengingati nikmat Allah SWT melalui rasa syukur kepada-Nya. Sifat syukur ini boleh diterjemahkan dengan menyembah Allah semata-mata dan tidak menggunakan nikmat-nikmat yang diberikan dengan sikap kufur dan ingkar. Ini 15
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) termasuklah melakukan perkara-perkara yang tidak diredai Allah khususnya dengan melakukan kerosakan ke atas muka bumi ini5 (Al-Maraghi,t.t). Pelbagai tindakan boleh dilakukan untuk menggalakkan pembangunan mampan bagi menjamin keberterusan sumber. Antaranya menggalakkan pemuliharaan sumber, mengelakkan pembaziran sumber serta mengimbangi pembangunan fizikal dan sosial (Ahmad Shukri & Rosman 2003). Penerapan nilai etika alam sekitar dilihat turut mampu menjamin keselesaan kepada penghuninya melalui persekitaran yang bersih, nyaman dan segar (Haliza, 2009). Dalam pembangunan Islam, aktiviti pembangunan dilaksanakan dengan mengambilkira kewujudan sistem alam sekitar yang saling berhubung, terutamanya antara manusia dengan alam sekitar. Keseimbangan alam sekitar ini dapat dikekalkan kerana aktiviti pembangunan yang dilakukan tidak melewati batas-batas yang ditetapkan selain menghormati alam sekitar sebagai sebahagian ciptaan Allah (Haliza, 2016). tamadun Rasullullah SAW misalnya telah berpesan kepada Zaid bin Harithah yang mengetuai peperangan Mu'ta agar tidak membunuh mereka yang lemah iaitu wanita, kanak-kanak dan orang-orang tua serta jangan menghancurkan rumah-rumah dan menebang pokok-pokok. Penegasan ini jelas menggambarkan betapa Islam sangat menitikberatkan keharmonian dan keseimbangan alam sekitar sebagai satu unsur penting dalam kehidupan manusia (Abu Bakar, 2015). Beberapa Konsep Islam Terhadap Alam Sekitar Jika diteliti kebanyakan langkah-langkah penjagaan alam sekitar tidak dikaitkan bersama hubungan manusia dan penciptaNya. Kempen-kempen yang dilaksanakan tidak dikaitkan dengan landasan agama yang menekankan tiga aspek penting iaitu hubungan manusia dengan Allah SWT, hubungan manusia dengan manusia dan hubungan manusia dengan alam. Dalam mengaplikasikan kehidupan sebagai seorang Muslim, ketiga-tiga hubungan ini perlu diwujudkan dan dipelihara agar tidak terpesong daripada tujuan penciptaan manusia itu6 ('Imaduddin & Noor Shakirah, 2016). Hubungan manusia dengan alam mampu di perjelaskan melalui pandangan semesta yang berperanan membentuk perilaku seseorang terhadap persekitarannya. Dengan pandangan semesta yang berasaskan agama atau akidah yang kukuh, manusia akan melihat dirinya sebagai sebahagian daripada alam dan tidak mungkin merosakkannya kerana agama menghalang mereka melakukannya. Budaya dan sistem nilai yang dipegang oleh masyarakat akan membentuk cara hidup dan pemikiran sesuatu masyarakat. Oleh itu, amat penting bagi budaya dan nilai masyarakat ditunjangi asas agama yang kukuh bagi membentuk hubungan yang baik antara manusia dengan alam sekitar secara kolektif iaitu melalui kehidupan bermasyarakat (Azrina, 2011). Konsep Islam terhadap alam sekitar merupakan salah satu daripada dimensi penting yang berkaitan dengan kepercayaan atau akidah Islam. Ini adalah kerana konsep alam dari perspektif Islam mengajar manusia tentang kejadian dan asal usul alam semesta, penciptaan dan perkembangan alam semesta. Ia juga menjelaskan tentang status dan kedudukan alam dunia ini 5 Al-Maraghi mentafsirkan Surah Al-Araf ayat 74. 6 Firman Allah SWT: Kecuali jika mereka berpegang kepada tali (agama) Allah dan tali (perjanjian) dengan manusia. Ali "Imran: 112. 16
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) sebagai salah satu ciptaan Tuhan, serta menerangkan tentang peranan alam kepada manusia dan tanggung jawab manusia terhadap alam (Abu Bakar, 2011). Konsep-konsep yang diketengahkan oleh Islam terhadap pengurusan dan pemeliharaan alam sekitar ke arah pelestarian alam dinyatakan di bawah (Abu Bakar 2011): i) Menghidup, Menghijaukan dan memakmurkan Bumi Salah satu konsep pengurusan dan pemuliharaan Islam yang penting bagi memastikan kelangsungan alam sekitar yang sejahtera dengan memberikan perhatian yang serius terhadap penghijauan bumi. Allah berfirman (Surah ar-Ra'ad, 13:4): "Dan di bumi itu terdapat bahagian-bahagian yang berdampingan, dan kebun-kebun anggur, tanam-tanaman dan pohon kurma yang bercabang, disirami dengan air yang sama. Kami melebihkan sebahagian tanam- tanaman itu atas sebahagian yang lain dalam rasanya. Sesungguhnya pada yang demikian iu terdapat tanda-tanda (kebesaran Allah) bagi kaum yang berfikir". Dalam Islam bertani adalah fardhu kifayah maka pemerintah harus menganjurkan agar manusia untuk melakukannya, yang salah satu bentuk usaha itu adalah dengan menanam pepohonan (Al-Qurtubi, 2003). Usaha menghijaukan bumi menerusi pertanian misalnya bukan sahaja mendatangkan manfaat yang besar kepada manusia terutamanya sebagai sumber makanan. Tumbuhan juga berfungsi menstabilkan suhu bumi dan menyamankan cuaca, menyerap bunyi bising (Yusof, 2001), melindungi bekalan air dan juga sebagai tempat untuk manusia dan haiwan berteduh. Tanpa tumbuh-tumbuhan keseimbangan bumi akan terjejas dan kitaran hidup makhluk yang berada di atas muka bumi juga turut terjejas. Maksudnya : Daripada Anas bin Malik telah berkata: Rasulullah saw telah bersabda "Apabila hampir tibanya hari kiamat, sedang pada tangan kalian ada keratan terjadi sehingga dia jika dia mampu sebelum kiamat pokok, maka menanamnya, maaka hendaklah dia melakukannya"7. Begitu penting menjaga kelestarian alam sehingga pada akhir zaman pun, perkara ini tidak boleh di abaikan (Ghernaout, 2017). Ini kerana hasil pertanian merupakan sumber terpenting bagi kehidupan manusia sebagai jaminan utama dalam menyumbang bekalan makanan. Penegasan Islam terhadap kepentingan menghijaukan bumi juga boleh diperoleh daripada hadis Nabi Muhammad SAW iaitu: "Sesiapa yang menanam pokok dan menjaganya dengan baik sehingga ia besar dan mengeluarkan hasil akan mendapat ganjaran di akhirat". (Hadis riwayat Bukhari dan Muslim). Memakmurkan bumi dengan cara menghidupkannya antaranya melalui menghidupkan tanah yang terbiar kerana mampu menambah sumber produktiviti dan meluaskan lagi kawasan pertanian (Yusof, 2001). Banyak hadis daripada Rasulullah saw yang menyebut tentang peri pentingnya menguruskan tanah pertanian yang terbiar, sebagaimana sabda baginda yang bermaksud: 7 Ahmad,Baqi Musnad al-Mukathirin, Musnad Anas bin Malik no hadis 12569. 17
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) "Barangsiapa mempunyai tanah (pertanian), hendaklah dia mengusahakannya atau memberikan kepada saudaranya (untuk diusahakan)".8 Dapat lah di fahami bahawa bagi mereka yang memiliki kebun diperintahkan untuk menanam agar manfaat dari pokok yang ditanam tersebut di nikmati oleh makhluk lain dan dia mendapat pahala yang berterusan selagi tanaman tersebut hidup dan meninggalkan benih. Hadis tersebut juga mengambarkan pentingnya bidang pertanian sehinggakan hampir kiamat pun digalakkan alagi bercucuk tanam oleh Rasulullah. Hal ini menunjukkan bidang ini tidak boleh diabaikan sama sekali kerana ia adalah penyumbang utama kepada kehidupan manusia dan bernilai ibadah (Abur Hamdi, 2022). Memakmurkan juga membawa maksud menjauhi kerosakan ke atasnya seperti mana dalam kisah Nabi Salih (Hud ayat 61) dan Nabi Syuib ( Hud 84-85). Para ahli tafsir memberikan makna (Fasad) dalam ayat tersebut makna dari sudut material iaitu makan dan minum, namun menurut Yusof (2001) ia lebih memberi makna umum termasuk material dan maknawi. Material bermaksud jenayah, pencemaran alam sekitar sedangkan maknawi bermaksud melanggar perintah Allah, kufur terhadap nikmatNya serta menyebarkan kemaksiatan baik zahir mahupun batin. ii) Memastikan Keseimbangan Alam Sekitar Dikekalkan Satu lagi konsep yang sangat penting yang ditekankan oleh Islam dalam hubungan antara manusia dengan alam sekitarnya ialah mengekalkan keseimbangan yang ada dan menjauhkan sebarang bentuk kerosakan yang boleh mengancam keseimbangan tersebut. Allah juga tidak pernah mencipta sesuatu dalam alam semesta ini dengan sia-sia tanpa tujuan. Segala-galanya dicipta dengan sebaik-baiknya dan diletak sesuai pada tempatnya. Keseimbangan yang wujud pada alam telah dinyatakan oleh Allah dalam al-Quran dengan firman-Nya: "Kamu sekali-sekala tidak melihat pada ciptaan Tuhan Yang Maha Pemurah sesuatu yang tidak seimbang."(Surah al-Mulk, 67:3) Firman Allah lagi: "Matahari dan bulan beredar menurut perhitungan. dan tumbuh-tumbuhan serta pohon-pohonan, kedua-dunya tunduk kepada-Nya. Dan Allah meninggikan langit dan Dia telah meletakkan neraca keadilan. Supaya kamu jangan melampaui batas tentang neraca itu. Dan tegakkanlah timbangan itu dengan adil dan janganlah kamu mengurangi neraca itu. (Surah ar-Rahman, 55:5-9). Konsep inilah yang ingin diterapkan oleh Islam dalam perhubungan antara manusia dengan alam sekitarnya iaitu adil dan sederhana dalam memastikan kelangsungan keseimbangan alam sekitar. Hubungan yang wujud antara manusia dengan alam sekitar ialah hubungan yang tidak melewati batasan yang ditetapkan dan tidak pula bersikap sambil lewa atau meremehkan kepentingan keseimbangan tadi. Hal ini kerana tidak mungkin alam semester yang luas ini dan juga alam sekitar yang menjadi tempat tinggal manusia di bumi dapat menjadi tempat kediaman yang selamat dan sejahtera sekiranya keseimbangan yang telah diciptakan Allah padanya diganggu dan dirosakkan. 8 Hadis riwayat al-Bukhari, Kitab al-Muzara'ah, "ab Ma Kana min "shab al-Nabiy Yuwasi "a'duhum "a'da fi al- ZiraȂah wa al-Thamr, no. hadis: 2341. 18
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Noor Syakirah (2004) menyatakan konsep al-Mizan adalah sistem alam yang mengambil kira hubungan antara setiap unsur alam dan juga sesama makhluk khususnya peranan yang dimainkan oleh manusia selaku khalifah di alam ini. Sistem yang telah diwujudkan oleh Allah ini tidak akan terjejas sekiranya kerakusan dan sifat manusia dalam mengeksploitasi alam melalui aktiviti pembangunan yang melebihi batasnya dapat dielakkan. Ini kerana sistem inilah yang membentuk keseimbangan menerusi unsur-unsur tertib, harmoni dan saling lengkap- melengkapi antara satu sama lain. Manusia amat bergantung harap dan memerlukan keseimbangan alam untuk kemudahan manusia dalam menempuhi kehidupan di dunia ini. Keseimbangan alam akan berlaku sekiranya manusia patuh dengan ajaran Islam sebenar dengan tidak melakukan kerosakan ke atasnya. Setiap ciptaan Allah mempunyai ukuran yang sangat seimbang dan sekiranya berlaku sedikit perubahan maka berlakulah ketidakseimbangan kepada kehidupan alam secara keseluruhannya (Fakhri et al., 2021). Sepertimana firman Allah dalam surah Al Qamar ayat 49": "Sesungguhnya Kami menciptakan segala sesuatu menurut ukuran." iii) Konsep Menjaga Kebersihan Islam amat mementingkan kebersihan kerana ianya selari dengan kehendak fitrah manusia selain ianya juga menunjukkan keindahan Islam itu sendiri. "Sesungguhnya Allah SWT itu baik, Dia menyukai kebaikan. Allah itu bersih, Dia menyukai kebersihan. Allah itu mulia, Dia menyukai kemuliaan. Allah itu dermawan ia menyukai kedermawanan maka bersihkanlah olehmu tempat- tempatmu dan janganlah kamu menyerupai kaum Yahudi." (HR Imam al- Tirmizi). Bahkan kebersihan juga adalah syarat kepada sahnya ibadah seseorang Muslim. Jika ibadat solat mensyaratkan setiap umat Islam mementingkan kebersihan, begitu juga tuntutan Islam supaya kebersihan dipelihara setiap masa dalam kehidupan. Tidak mungkin Islam hanya menitikberatkan soal kebersihan ketika seseorang Muslim hendak menunaikan ibadat sahaja sedangkan kehidupannya diselubungi kekotoran yang tidak mencerminkan imej Islam sebagai agama suci. Kebersihan yang dituntut Islam bukan hanya membabitkan diri sendiri, bahkan persekitaran yang dikelilingi pelbagai makhluk Allah (Fakhri et al., 2021). Konsep penjagaan kebersihan merupakan konsep penting dalam Islam kerana kebersihan dianggap satu ibadah yang diwajibkan. Dalam Islam syarat untuk sah solat terletak pada kebersihan pakaian, tubuh badan serta tempat solat daripada kotoran. Justeru, keselesaan alam sekitar tempat tinggal manusia juga adalah salah satu daripada tuntutan Islam. Hal ini dapat dilihat berdasarkan sabda Rasulullah SAW yang sering mengingatkan setiap orang Islam supaya tidak memasukkan benda-benda yang mendatangkan bau yang tidak menyenangkan kepada orang lain iaitu: "Barang siapa yang memakan bawang merah, bawang putih(mentah) dan daun bawang, maka janganlah dia menghampiri masjid kami, kerana para malaikat terganggu denghan hal yang menggangu manusia (iaitu bau tidak sedap)"9. 9 Hadis riwayat Muslim, Kitab al-Masajid wa Mawadi'al-Solah, Bab Nahy Akala Thuma aw Basolan aw Kurrathan aw Nahwaha, no hadis 564). 19
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Mafhum daripada hadis di atas ialah umat Islam dianjurkan menjaga kebersihan hatta isu bau sekalipun halal dimakan apabila berada dalam jemaah khususnya ketika menunaikan ibadat maka dilarang agar kesemua yang lain merasa selesa dan tidak tertekan dengan bau yang kurang enak. Justeru, kebersihan bukan semata-mata fizikal tetapi membawa kepada yang maknawi seperti bau yang tidak selesa. Justeru, kebersihan telah menjadi perkara yang penting dalam perbincangan para ulama dalam perkara ibadah. Bab taharah dijadikan muqaddimah dalam ilmu ibadah, kerana ianya menjadi asas dalam segala aktiviti ibadah seorang Muslim (Fakhri et al., 2021). Ini menunjukkan Islam menuntut umatnya agar sentiasa bertanggung jawab memastikan suasana alam yang selesa dengan menitiik beratkan kebersihan yangmerupakan sebahagian daripada iman. Di dalam hadith juga terdapat arahan-arahan supaya tidak membuat perkara yang boleh menyebabkan kekotoran dan kerosakan pada keseimbangan alam. Sebagai contoh dalam menjaga kebersihan air. Antaranya seperti larangan memasukan tangan ke dalam air sejurus bangun dari tidur10, bernafas ketika minum dan membuang air di kawasan air yang tidak mengalir11 (Al-Raysuni, 2008). iv) Konsep Menjaga Kesihatan Kesihatan merupakan antara nikmat terbesar daripada Allah kepada hamba-hamba-Nya yang perlu dihargai dan dijaga dengan sebaiknya. Terdapat penegasan-penegesan yang banyak dalam ajaran Islam yang menerangkan tentang kepentingan menjaga kesihatan sama ada kesihatan fizikal atau kesihatan jiwa atau spiritual. Alam sekitar yang bersih dan sihat merupakan salah satu faktor yang menjamin status kesihatan yang baik. Maka manusia sebagai khalifah seharusnya memastikan alam sekitar sentiasa berada dalam keadaan harmoni dan sejahtera agar alam sekitar terus dapat menyediakan suasana persekitaran yang lebih baik, selamat dan sejahtera. Perkara ini sangat penting diberi perhatian kerana kesihatan yang baik itu adalah daripada alam sekitar yang sihat dan juga terurus dengan sempurna. Ini selaras dengan ajaran Islam yang mendidik setiap Muslim agar berinteraksi dengan baik terhadap alam sekitarnya. Rasulullah SAW telah bersabda: "Sesungguhnya Allah mewajibkan untuk berbuat baik terhadap segala sesuatu". (Hadis riwayat Muslim) Hadis ini jelas menunjukkan manusia bertanggungjawab untuk berinteraksi dengan segala sesuatu yang dicipta oleh Allah termasuk alam sekitar dengan sebaik-baiknya dan penuh tanggung jawab. Hal ini merangkumi sama ada menggunakan alam sekitar untuk keperluan hidup mahupun menguruskannya dan melestarikan alam sekitar itu demi keselamatan dan kelangsungan masa hadapan alam sekitar itu sendiri. Kesihatan merupakan nikmat sepertimana sabda Rasulullah saw dari Hadis Ibn Abbas, berkata Rasullah : 10 Apabila salah seorang di antara kamu bangkit dari tidurnya janganlah dia mencelupkan tangannya ke dalam bekas air sebelum membasuhnya terlebih dahulu sebanyak tiga kali kerana dia tidak tahu di manakah tangannya diletakkan ketika tidur (Hadis riwayat Imam Muslim). 11 Janganlah ada di kalangan kamu membuang air kecil didala air yang tenang kemudian mandi dengan air tersebut (hadis riwayat Imam Muslim). 20
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) "Dua kenikmatan yang sering dilupa oleh kebanyakan manusia adalah kesihatan dan waktu lapang" 12. Persekitaran yang baik juga menjamin tahap kesihatan yang baik terhadap manusia. Oleh itu, Islam turut memperkenalkan kaedah pencegahan wabak berjangkit bagi memastikan sesuatu penyakit itu tidak merebak sehingga memudaratkan manusia yang lain. Penyebaran penyakit yang di akibatkan oleh pencemaran alam sekitar bertentangan dengan konsep penjagaan nyawa dan akal dalam Islam(Khairul Azhar, 2018). v) Konsep Adil dan Ihsan Keadilan merupakan konsep yang sangat penting dalam Islam. Banyak ayat al-Quran yang menyeru manusia supaya berlaku adil dan memastikan keadilan itu terlaksana dalam setiap urusan kehidupan manusia. Sebagai contoh: "... dan sempurnakanlah segala sukatan dan timbangan dengan adil..."(Surah al-An'An'am, 6:152). Keadilan amat penting khususnya apabila manusia berinteraksi dengan alam sekitar dan komponennya seperti haiwan dan tumbuhan. Konsep keadilan ini membawa kepada mewujudkan keadilan terhadap alam sekitar dengan memungkinkan terbinanya keseimbangan dan keharmonian menerusi pengurusan yang terancang dan bijaksana. Dalam erti kata lain, manusia mengambil manfaat daripada sumber alam yang telah dianugerahkan oleh Allah dan pada masa yang sama diuruskan pengambilan manfaat tadi pada kadar yang membolehkan kelangsungan alam dan pelestariannya. Apabila lahirnya keseimbangan maka ia akan membawa kepada pengekalan keadilan dalam interaksi kehidupan manusia dan alam itu sendiri. Konsep ihsan pula merujuk kepada tingkah laku yang baik, jujur, bersikap simpati, bekerjasama, pendekatan yang berperikemanusiaan dan ikhlas, menjaga dan mementingkan hak orang dan makhluk lain, memberi sesuatu melebihi daripada yang sepatutnya atau berpuas hati dengan sesuatu perkara walaupun nilainya kurang daripada yang sepatutnya. Ihsan sangat diperlukan dalam konteks interaksi manusia dengan alam sekitar. Ini kerana menjadi kewajiban manusia memperlakukan alam sekitar secara adil dan ihsan, melindungi dan memeliharanya, menyayangi dan melestarikannya, serta menyantuninya dengan penuh kasih sayang, bukan mengeksploitasinya dengan kejam dan tidak bertimbangrasa, apatah lagi memusnahkan dan merosakkannya. Ini selaras dengan firman Allah: "dan janganlah engkau melakukan kerosakan di muka bumi, sesungguhnya Allah tidak suka kepada orang-orang yang berbuat kerosakan" (Surah al- Qasas, 28:77). Dengan itu, tuntutan Islam menerusi konsep adil dan ihsan ini berusaha membentuk suatu ketentuan tentang perhubungan yang berasaskan kejujuran, kesejahteraan, pengorbanan dan interaksi yang positif, kerana menerusi sifat-sifat inilah akan terjaminnya kewujudan sebuah masyarakat yang benar-benar berperikemanusiaan dalam segala interaksi dengan alam sekitar, justeru menjamin masa depan alam sekitar yang selamat. Dalam konteks kelestarian alam sekitar, keadilan akan berlaku apabila manusia bertindak di atas prinsip kesederhanaan terhadap pembangunan. Pembangunan juga adalah penting untuk manfaat manusia tetapi perlu diberikan keadilan kepada semua makhluk Allah yang lain seperti 12 Riwayat Al-Tarmizi dan Ibn Majah dalam bab Zuhd. 21
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) tidak merosakkan hutan dan pokok-pokok kerana akan mengakibatkan binatang di dalamnya kehilangan habitat. Maka ekosistem alam akan mengalami kerosakan dan mudaratnya akan dikembalikan kepada manusia itu sendiri (Fakhri et al., 2021). Dalam sejarah Islam, pada waktu terjadi pembebasan kota Makkah (Fathu Makkah), Nabi SAW melarang perburuan binatang dan mencabut rumput di tanah haram. Kebijakan ini sangat relevan dengan keadaan di tanah haram yang kurang tumbuh-tumbuhan . Bahkan sampai sekarangpun perlindugan flora dan fauna disana masih terus berlaku, dan dikaitkan dengan prinsip ibadah haji atau umrah. Seandainya tidak ada perlindungan terhadap kehidupan flora dan fauna di tanah haram yang menjadi pusat kegiatan haji itu, kemungkinan dalam satu musim haji sahaja sudah cukup untuk merosakkan lingkungan alam, khususnya lingkungan hidup flora dan fauna juga manusia di sana. Hal ini tidak bertepatan dengan kehendak Islam . (Afif Najih Anis. 2005) Jika manusia menghayati, memahami dan mematuhi perintah Allah swt dalam memaju dan memakmurkan bumi ini dengan kaedah dan landasan yang sepatutnya, iaitu berteraskan al- Quran dan al-Sunnah, maka permasalahan dan krisis alam sekitar dapat diminimumkan. Hal ini kerana Islam meletakkan orang yang melakukan kerosakan di atas muka bumi sebagai perbuatan haram dan mungkar sama ada kerosakan itu sengaja, marah, tanpa sebab dan sebagainya (Abur Hamdi, 2022). Penjagaan alam sekitar memerlukan peranan secara kolektif daripada seluruh manusia dengan memastikan setiap peraturan yang telah ditetapkan mampu dipatuhi dan dilaksanakan. Sebarang tindakan yang bertujuan menceroboh dan melanggar sempadan peraturan ini bukan sahaja akan menggugat kestabilan ekosistem yang wujud, bahkan berpotensi mendatangkan implikasi yang buruk terhadap kesejahteraan kehidupan manusia. Hal ini bermakna, sebarang tindakan dan perbuatan manusia berkaitan dengan alam sekitar mempunyai kesan berangkai yang akhirnya akan kembali kepada kelompok manusia itu sendiri. Oleh itu, penetapan elemen dosa dan pahala dalam memandu hubungan manusia dan alam sekitar bukanlah mempunyai nilai ukhrawi semata-mata, namun turut bertujuan memelihara kemaslahatan manusia di dunia ini. Proses pemeliharaan dan pemuliharaan alam sekitar perlu direncanakan secara sistematik bagi menjamin kelangsungannya serta mengawal elemen-elemen luar yang boleh mendatangkan kemudaratan terhadap alam (Hazura dan Sharifah Norhaidah, 2007) Kesimpulan Islam sebagai agama yang lengkap telah menyediakan pandangan semesta yang terbaik serta lengkap berkaitan hubungan dan interaksi antara manusia dengan alam sekitar yang merupakan unsur pencegahan yang paling baik terhadap permasalahan alam sekitar. Meskipun isu alam sekitar di lihat sebagai ilmu yang terasing dari Islam, namun hakikatnya syariah telah menyediakan garis panduan dalam merealisasikan agenda kelestarian melalui Al-Quran, Hadis dan juga maqasid Syariah yang merupakan matlamat untuk kemaslahatan umat sejagat. Dalam masa yang sama Islam melarang sebarang bentuk tindakan yang boleh merosakkan alam sekitar dan menganggap tindakan itu sesuatu yang bertentangan dengan tuntutan syarak yang melibatkan nilai pahala dan dosa bukan hanya isu moral semata-mata. Justeru, Islam dengan kesempurnaan akidahnya, syariatnya, dan keseimbangan tuntutan akhlak dan adabnya memberikan satu penyelesaian yang terbaik dalam menangani konflik alam sekitar yang meliputi elemen kerohanian dan juga fizikal. Segala usaha untuk memelihara dan melestarikan alam sekitar ini, bertitik tolak daripada sifat mahmudah dalam diri seseorang itu antaranya sifat syukur, tidak sombong dan tidak lupa diri dengan kurniaan Allah SWT. Di samping perlunya 22
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) penekanan kepada pembaikan sahsiah dan nilai-nilai kerohanian, penekanan kepada aspek fizikal juga perlu diambil kira untuk melahirkan seseorang yang menghargai alam sekelilingnya khususnya menjaga kebersihan alam sekitar yang banyak memberi manfaat. Bibliografi A.R. Agwan. (1997). Islam and The Environment. Kuala Lumpur, Synergy Book International. Abdul Hakim, Ramli & Mohd Azlan, Abdullah. (2021). Analisis Perbandingan Kualiti Udara Semasa Pandemik Covid-19 di Bandar Wilayah Persekutuan Putrajaya dan Bandaraya Petaling Jaya. Jurnal Wacana Sarjana. Vol 5(2), 1-14. Abi Abdullah Muhammad, Ahmad, Abi Bakar al-Qortubi. (2006). Al-Jami' li Ahkam Al- Quran. Beirut, Muassasah Al-Risalah. Abu Bakar, Yang. (2011). Islam Dan Pengurusan Serta Pemuliharaan Alam Sekitar. Dlm. Rosmidzatul Azila Mat Yamin (Pnyt.). Pengurusan Alam Sekitar Dan Biodiversiti Dari Perspektif Islam. Kuala Lumpur, Penerbit IKIM 161-190. Abu Bakar, Yang. (2015). Pengurusan & Pemuliharaan Alam Sekitar Dari Perspektif Islam. Kuala Lumpur, Penerbit IKIM. Abur Hamdi, Usman. (2022). Analisis Wacana Hadis Tentang Penjagaan Alam Sekitar. g_Penjagaan_Alam_Sekitar. Akses pada 20 April 2023. Afif Najih, Anis. (2005). Islam dalam Perspektif Sosio Kultural. Jakarta, Lantabora Press. Ahmad Shukri, Mohd Nain & Rosman, Yusoff. (2003). Konsep, Teori, Dimensi dan Isu Pembangunan. Johor Baharu, Penerbit Universiti Teknologi Malaysia. Al-Bukhari, Abi Abdullah Muhammad Ibn Ismail. (1998). Sahih Al-Bukhari. "Bab 15: Man Ahya Ardan Mawatan". Riyadh, Bait al-Afkar al-Dawliyah li An-Nasr. Al-Durayni, Fathi. (1986). Khasais al-TashriȂ al-Islami Fi al-Hukm wa al-Siyasah. Beirut, Muassasah al-Risalah. Al-Maraghi, Ahmad Mustafa. (t.t). Tafsir al-Maraghi. T.tp: Dar al-Fikr, Al-Nawawi,Y.S. (t.t). Sahih Muslim bi Sarah al-Nawawi.Jld 9. Beirut, Dar al-Kuub al- 'Ilmiyah. Al-Raysuni, Qutb. (2008). Al-Muhafazah 'Ala Al-Biah min Manzur Al-Islami. Dirasah Ta'siliyah fi Daw al-Kutub wa Al Sunnah wa al-Maqasid al-Syariah. Beirut, Dar Ibnd Hazm. Al-Sharbini, Sham al-Din Muhammad Al-Khatib. (1997). Al-Mughni Al-Muhtaj ila Ma'rifati Maáni Alfaz al-Minhaj. Beirut, Dar Al-Ma'rifah. Al-Qurtubi, (t.t). Tafsir al-Qurtubi Classical Commentary of The Holy Quran. Trj. Aisha, Bewly. London, Dar Al-Taqwa Ltd. Asmadi, Mohamed Naim. (2003). Maqasid Syariah dan Pemikiran Pengurusan Islam.Sintok, Penerbit Universiti Utara Malaysia. Azrina, Sobian. (2011). Islam Dan Pemuliharaan Sumber Hutan Dan Tanah. Rosmidzatul Azila Mat Yamin (Pnyt.). Dlm. Pengurusan Alam Sekitar Dan Biodiversiti Dari Perspektif Islam. Kuala Lumpur, Penerbit IKIM. 3-24. D'Silva, J.L. & Samah, A.A. 2018. Holistic well-being of Japanese retirees in Malaysia. Journal of International Studies. Vol11(3), 95-103. Fadil, Othman. (1996). Permasalahan Alam Sekitar. Kuala Lumpur & Johor, Dewan Bahasa dan Pustaka & Penerbit Universiti Teknologi Malaysiav Fakhri, Sungit., Rosli, Mohktar.,Hairullfazli, Mohamad Som. (2021). Kelestarian Alam Sekitar dan Pemeliharaanya Menurut Maqasid Syariah. International Conference on Syariah and Law. Online Conference. 23
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Farrah Wahida, Mustafar., Mohamad Haiqal Danial, Hamdan., Norfadzilah, Jusoh., Shamsilawati, Mustafar. (2020). Penjagaan Aalam Sekitar Menurut Maqasid Syariah dan Undang-Undang. Journal of Law & Governance. Vol 3 (1), 96-112. Ghernaout, D. (2017). Environmental Principles in The Holy Koran and The Sayings of The Prophet Muhammad. American Journal of Environmental Protection. Vol 6(3), 75-79. Goktas, V. & Chowdury, S.R.H. (2019). The Role of Sustainable Development Goals on Environmental Sustainability: A Discourse From An Islamic Perspective. Avraysa Sosyal Ve Ekonomi Arastirmalari Dergisi. Vol 6(5), 279-295. Haliza, Abdul Rahman. (2016). Penyelesaian Krisis Alam Sekitar: Mengapa Akses pada 19 April 2023. Haliza, Abdul Rahman. (2009). Masyarakat, etika persekitaran dan kelestarian alam sekitar. Prosiding Seminar Antarabangsa Ke-2 Ekologi, Habitat Manusia dan Perubahan Persekitaran. pp. 457-464. Hamidi, Ismail. (2003). Pengurusan alam sekitar Malaysia: sejarah, isu dan penyelesaiannya kini. Dalam, Dani Salleh & Abdul Rahman Aziz, Asas Kefahaman Pengurusan Pembangunan. Sintok, Universiti Utara Malaysia. Hamka, Abdul Malik, Abdul Kari. (2007). Tafsir Al-Azhar. Singapura, Pustaka Nasional Pte Ltd. Hazura, Abu Bakar & Sharifah Norhaidah, Syed Idros. (2007). Pemeliharaan Alam Tabii Bersumberkan Pengetahuan Islam. Vol 7(1). Ibn Abidin, Muhammad Amin. (t.t). Radd Al-Muhtar ála Durr Al-Mukhtar Sharah Tanwir al- Absar. Beirut, Dar Al-Kutub al-Ílmiah. Ibn Al-Qayyim, Muhammad, Abu Bakar. (1973). 'ilam al-Mauqi'in 'an Rab Al- 'Alamin. Beirut, Dar al-Jayl. Ibn Kathir, al-Hafiz Abi Al-Fida, Ismail. (1998). Tafsir Al-Quran Al-Azim. Beirut, Dar Al- Kutub al-Ilmiah. Ibn Manzur. (t.t). Lisan l-Arab. Beirut, Dar al-Dar. Irma Dita, Kurniawati., Ulfa Nurullita & Mifbakhuddin. (2017). Indikator Pencemaran Udara Berdasarkan Jumlah Kenderaan Dan Kondisi Iklim. Jurnal Kesehatan Masyarakat Indonesia, 12(2), 19-24. 'Ïmaduddin, Abdul Halim & Noor Shakirah, Mat Akhir. (2016). Tafsir Ayat-Ayat Al-Quran Berkenaan Penjagaa Alam Sekitar dan Analisis Isu-Isu Alam Sekitar di Malaysia. Afkar Jurnal, 18(1), 91-130. Jabatan Alam Sekitar. (2018). Dasar Penggubalan Baru Akta Alam Sekitar, Jabatan Alam Sekitar. Diperoleh dicapai pada 20 April 2023. dari, Jamaluddin, Md. Jahi. (1996). Impak Pembangunan Terhadap Alam Sekitar. Bangi, Universiti Kebangsaan Malaysia. Jamaluddin, Md Jahi. (2005). Alam Sekitar Fizikal: Pendekatan, Kepentingan dan Impaknya Terhadap Manusia. Persidangan Pendidikan Geografi/Sejarah, Jabatan Pelajaran Terengganu. Besut. Terengganu. Jasmin, Ahmad. (2003). Pencemaran Alam Sekitar. Kuala Lumpur, Jade Green Publication Sdn Bhd. Jeffery Lawrence, D'Silvaa., Haliza, Abdul Rahman., Dzulhailmi, Dahalan. (2021). Analisis Status Alam Sekitar Semasa Tempoh Perintah Kawalan Pergerakan Akibata Oandemik COVID-19 di Malaysia. Sains Malaysiana. Vol 50(3), 868-878. 24
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Khairul Azhar, Meenrangani. (2018). Kepentingan Menjaga Alam Sekitar Menurut Perspektif Maqasid Syariah. Jurnal Isu-Isu Semasa & Sains. 543-560. Kamus Dewan. (2013). Edisi Ke Empat. Dewan Bahasa dan Pustaka. Mat Saad Abdul Rahman. 2011. Jenayah alam sekitar (Masalah dan penyelesaian). Dlm. Rosmidzatul Azila Mat Yamin (Pnyt.). Pengurusan Alam Sekitar Dan Biodiversiti Dari Perspektif Islam. Kuala Lumpur, Penerbit IKIM. 309-324. Mawil, Izzi Dien. (2000). The Environmental Dimensions of Islam. Cambridge, The Lutterworth Press. Mehdi, Golshani. (2005). Filasafat Sains Menurut Al-Quran. Terj Agus, Effandi. Bandung, Penerbitan Mizan. Mikdar, Rusdi. (2010). Pemeliharaan Dan Pemuliharaan Alam Sekitar Menurut Perspektif Al- Quran. Batu Pahat, Penerbit UTHM. Miranda, Steel. (2004). New Oxford Dictionary. Terj Zubaidah, Abd Rahman. Shah Alam, Fajar Bakti Sdn Bhd. Mohammad Akmal, Kamaruddin. (2020). 7 Prinsip Kelestarian Alam Sekitar Mengikut Acuan Islam. Akses pada 16 April 2023. Harakahdaily. Mohd Bakri, Ishak & Azmi, Sharom. (2007). Undang-Undang Alam Sekitar, Siri Perkembangan Undang-Undang di Malaysia. Jld 8. Kuala Lumpur, Dewan Bahasa dan Pustaka. Mohd Dani, Muhamad. (2010). Kitab Al-Ilan bi Ahkam al-Bunyan: Contoh Kitab Fiqh Persekitaran (Fiqh Biah) Terbaik Pengurusan Alambina dan Alamsekitar. Seminar Fiqh Semasa Fiqh Al-Biah, Fakulti Syariah dan Undang-Undang, UNISSA. Mohd Dani, Muhamad. (2011). Unsur perancangan bandar dalam pandangan hidup Islam. Dlm. Rosmidzatul Azila Mat Yamin (Pnyt.). Pengurusan Alam Sekitar Dan Biodiversiti Dari Perspektif Islam. Kuala Lumpur, Penerbit IKIM. 103-132. Mohd Khairi, Zainuddin., Mohd Nazri, Zainuddin & Mohd Fuad, Isa. (2007). Kamus Al- Miftah. Seremban, Al-Azhar Media. Mohd Zuhdi, Marzuki & Amer Saifude, Ghazali. (2002). Etika Alam Sekitar: Daripada Perspektif Islam, Timur dan Barat. Bentong, PTS Publications. Muhammad Ghufron.(2010). Fiqh Lingkungan. Jurnal al-Ulum. Gorontalo, AIAN. Muhammad Hisyam Mohammad. (2009). Pembangunan Ekonomi Seimbang dan Komprehensif: Pendekatan di Malaysia. Dlm Ke Arah Umat Hadhari. Khairul 'Azmi Mohamed, et al. (Eds.). Kuala Lumpur,Yayasan Ilmuan. Noor Shakirah, Mat Akhir. (2004). Rohani Manusia dan Alam Sekitar dari Perspektif Islam. Jurnal IKIM, vol 12 (2). Norhibah, Hasan Zawawi. (1999). Konsep Islam terhadap Pemuliharaan Alam Sekitar. Kuala Lumpur, Jabatan Kemajuan Islam Malaysia. Norita, Kamaruddin. (2021). Hubungan Manusia dan Alam Sekitar Menurut Perspektif Islam. International Conference on Syariah and Law. Online Conference. Rahman,N.H.A. & Lee, M.H. (2020). Air Pollution Index Calender Based Graphics for Visualizing Trends Profiling and Analysis. Sains Malaysiana. Vol 49 (1), 201-209. Rahman, H.A. (2019). Kesyumulan Islam dalam Aspek Pemeliharaan Alam Sekitar. Jurnal Sultan Alauddin Sulaiman Shah, Special Issue, 353-365. Sayid, Qutb. (2003). Fi Zilal Al-Quran. Kaherah, Dal Al-Shuruq. Shafie, S.H.M. & Mahmud, M. 2020. Aplikasi Kerangka Konseptual DPSIR USEPA Bagi Pencemaran Udara Bandar Daripada Kenderaan Bermotor: Kajian Kes Kuala Lumpur, Malaysia. E-Bangi. 17(2): 77-90. Surtahman Kastin, Hasan. (2018). Ekonomi Islam: Pembangunan dan Alam Sekitar. Kuala Lumpur, Dewan Bahasa dan Pustaka. 25
Holiday Inn Atrium, Singapura 31 Mei - 1 Jun 2023 (11-12 Zulkaedah 1444H) Yunus Ibrahim, Ahmad Muzid. (2009). Al-Biah fi Al-Islam. T.tp. Dar al-Hamid. Yusof, Qardawi.(2001). Ri'ayah al-Biah fi Syariah al-Islam. Kaherah, Dal al-Syuruq. Utusan Online. (2011). Forum Pencemaran bunyi di Kuala Lumpur Serius. Wark, K. & Warner, C.F. (1981). Air Pollution: Its Origin and Control. Edisi Kedua. New York, John Wiley and Sons. Zayn al-Din, 'Abd al-Maqsud. (1981). al-Bi'ah wa al-Insan. Kuwait, Dar al-Buhuth al' Ilmiyyah. Zulfahmi, Syamsuddin & Wan Hasmah, Wan Mamat. (2014). Perbandingan Pemikiran Konsep akhlak al-Ghazali dan Ibn Miskawayh dalam aspek Intelek. Universiti Malaya. 26